My gunsteling restaurant in Londen is 'n Turkse plekkie in Dalston, Mangal Ocakbasi. Dis heel outentiek – daar werk geen vrouens nie, die hele restaurant lê soms vol rook van die vuurwarm grill wat jou groet as jy instap, en daar's geen fieterjasies met die kos nie. En as jy nie 'n fan van dierlike eiwit is nie, hou verby. Daar's lahmacun vir voorgereg, met fyn lamsvleis, tamatie, rooirissie en heelwat sumac. Hoofgereg kan bestaan uit shish kebabs of gewone kebabs, wat plek-plek bedien word met 'n orgasmiese knoffeljogurtsous en stukkies brood om die geurige vleissous op te mop. Op die huis – 'n reuse bord slaaie en piekels. En as jy vra vir kraanwater bring hul sommer 'n hele beker. (Het ek genoem daar's geen kurkfooi nie?). Rede #148392 om in Londen te woon.